Imtella' Ottubru 16, 2020 - Aġġornata 16 Ta' Ottubru, 2020 6:43pm Il-Professur Charmaine Gauci ħabbret li fl-aħħar 24 siegħa nstab 122 każ ta' Covid-19 f'Malta minn fost 2,882 swab tests mentri 36 oħra ġew imfejqa mill-virus. Waqt il-konferenza stampa dwar is-sitwazzjoni tal-Covid-19 f'pajjiżna, il-Professur Gauci qalet li tal-lum huwa rekord ta' każijiet li nstabu f'ġurnata. Fl-ITU hemm 6 persuni għall-kura mentri fl-IDU hemm 12-il perusna. Fi swali oħra f'Mater Dei hemm 14-il persuna oħra għall-kura, 14 oħra fl-isptar Boffa, 19 jinsabu għall-kura fl-isptar St Thomas u persuna għall-kura f'Karen Grech, Mount Carmel u l-Isptar Ġenerali t'Għawdex. Il-Professur Gauci qalet li l-akbar żieda kienet fil-cluster tal-familja. Matul din il-ġimgħa kien hemm 165 każ f'dan il-cluster li sal-ġimgħa li għaddiet kellu 479 każ. Appellat biex il-familji li fihom hemm każijiet pożittivi jieħdu l-prekawzjonijiet kollha inkluż li l-persuna pożittiva jkollha kamra tas-sodda għaliha; kamra tal-banju għaliha jew li titnaddaf sew wara l-użu u li l-persuna ma tikolx fl-istess kamra. It-tieni l-akbar cluster huwa ta' persuni li ħadu l-virus mill-post tax-xogħol. Qalet li l-prekawzjonijiet iridu jkomplu jinżammu fuq il-postijiet tax-xogħol fosthom l-ilbies tal-maskri, desks li jkunu separati u fejn ikun possibbli l-ħaddiema jaħdmu mid-dar. Kien hemm 11-il każ relatat ma' bars u 14-il każ mill-isports fosthom tal-waterpolo u tal-futbol. 8 każiiet oħra impurtati mentri 18-il persuna mill-pożittivi huma minn Għawdex. Il-Prof Gauci appellat biex tinżamm id-distanza soċjali u qalet li huwa importanti li tinżamm id-distanza ta' mill-anqas 2 metri. Kompliet tappella biex jiġu evitati l-folol. Spjegat li hemm il-kontrolli dwar l-attivitajiet u l-persuni fil-pubbliku. Il-PCR qed jiġi mitlub lil dawk il-persuni li jkunu ġejjin minn pajjiżi fil-lista oranġjo. Il-Professur Gauci qalet li b'kollox saru 155 tests u nstabu 8 pożittivi li kienu ġejjin minn Spanja, Franza u mir-Repubblika Ċeka. S'issa, ikkonfermat, inqabdu 32 każ bis-saħħa tal-iscreening fl-Ajruport Internazzjonali ta' Malta. Mistoqsija minn Television Malta dwar jekk persuni infettati għandhomx immunità għall-virus, il-Professur Gauci qalet li dan jista' jkun biss għal ftit xhur. "Mill-ftit esperjenzi li għandna naraw li l-immunità mhux ser tkun daqshekk qawwija, l-immunità naturali, u mhux ser iddum għal ħafna żmien. Allura l-aħjar hija li nevitaw li jaqbadna dan il-virus u la darba jkollna l-vaċċin inkunu nistgħu nieħduh. Segwi l-konferenza stampa hawn: Is-Supretendent għas-Saħħa Pubblika tindirizza konferenza tal-aħbarijiet dwar il-Covid-19 Dalwaqt:- Is-Supretendent għas-Saħħa Pubblika tindirizza konferenza tal-aħbarijiet dwar il-Covid-19saħħa